CELEX: 62019CN0131
Language: mt
Date: 2019-02-15 00:00:00
Title: Kawża C-131/19 P: Appell ippreżentat fil-15 ta’ Frar 2019 mill-Kummissjoni Ewropea mis-sentenza mogħtija mill-Qorti Ġenerali (It-Tielet Awla) fit-13 ta’ Diċembru 2018 fil-Kawża T-743/16 RENV, CX vs Il-Kummissjoni

27.5.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 182/16
            
         
      Appell ippreżentat fil-15 ta’ Frar 2019 mill-Kummissjoni Ewropea mis-sentenza mogħtija mill-Qorti Ġenerali (It-Tielet Awla) fit-13 ta’ Diċembru 2018 fil-Kawża T-743/16 RENV, CX vs Il-Kummissjoni
      (Kawża C-131/19 P)
      (2019/C 182/20)
      Lingwa tal-kawża: il-Franċiż
      
         Partijiet
      
      
         Appellanti: Il-Kummissjoni Ewropea (rappreżentanti: G. Berscheid, T. S. Bohr, C. Ehrbar, aġenti)
      
         Parti oħra fil-proċedura: CX
      
         Talbiet
      
      
                  —
               
               
                  tannulla s-sentenza tal-Qorti Ġenerali tat-13 ta’ Diċembru 2018 fil-Kawża T-743/16 RENV, CX vs Il-Kummissjoni, sa fejn din annullat id-deċiżjoni dixxiplinari ta’ revoka;
               
            
                  —
               
               
                  tibgħat il-kawża lura quddiem il-Qorti Ġenerali sabiex din tiddeċiedi dwar il-motivi l-oħra tar-rikors;
               
            
                  —
               
               
                  tirriżerva l-ispejjeż.
               
            
         Aggravji u argumenti prinċipali
      
      
         L-ewwel aggravju: nuqqas ta’ osservanza tal-Artikoli 4 u 22 tal-Anness IX tar-Regolamenti tal-Persunal minħabba li twettqet interpretazzjoni żbaljata tal-portata tad-dritt għad-dehra persunali.
      
      L-argumenti insostenn tal-ewwel aggravju huma maqsuma f’diversi partijiet.
      Fl-ewwel parti, il-Kummissjoni ssostni li s-sentenza naqset milli tosserva l-kriterji ġuridiċi applikabbli għall-evalwazzjoni tal-istat ta’ inkapaċità tal-uffiċjal li jidher, l-obbligu ta’ motivazzjoni kif ukoll ir-regoli tal-oneru tal-prova.
      Fit-tieni parti, il-Kummissjoni ssostni li s-sentenza wettqet applikazzjoni żbaljata tal-kunċett ta’ sensiela ta’ indizji konkordanti bl-għan li jiġi stabbilit li l-uffiċjal ma kienx kapaċi jidher fis-seduti u li l-Qorti Ġenerali wettqet eżami inkomplet tal-offerti ta’ prova rilevanti.
      Fit-tielet parti, il-Kummissjoni ssostni li s-sentenza żnaturat żewġ offerti ta’ prova.
      
         It-tieni aggravju: nuqqas ta’ osservanza tal-Artikoli 4 u 22 tal-Anness IX tar-Regolamenti tal-Persunal minħabba li twettqet interpretazzjoni żbaljata tal-portata tad-dritt għal smigħ bil-miktub jew permezz ta’ rappreżentant.
      
      L-argumenti insostenn tat-tieni aggravju huma maqsuma f’żewġ partijiet.
      L-ewwel parti tirrigwarda n-nuqqas ta’ osservanza tal-kriterji ġuridiċi applikabbli għall-evalwazzjoni tal-istat ta’ inkapaċità tal-uffiċjal li jippreżenta l-osservazzjonijiet tiegħu bil-miktub jew permezz ta’ rappreżentant, in-nuqqas ta’ osservanza tal-obbligu ta’ motivazzjoni, in-nuqqas ta’ osservanza tar-regoli tal-oneru tal-prova f’dak li jikkonċerna l-inkapaċità tal-uffiċjal li jiddefendi ruħu waqt is-seduti kif ukoll l-applikazzjoni żbaljata tal-kunċett ta’ sensiela ta’ indizji konkordanti.
      It-tieni parti tirrigwarda l-kontradizzjoni tal-motivi f’dak li jikkonċerna l-inkapaċità tal-uffiċjal li jiżgura d-difiża tiegħu.
      
         It-tielet aggravju: nuqqas ta’ osservanza tal-obbligu ta’ motivazzjoni f’dak li jikkonċerna l-konsegwenzi tal-ksur tad-dritt għal smigħ.
      
      Il-Qorti Ġenerali ma mmotivatx ir-raġunijiet li għalihom l-irregolarità proċedurali bbażata fuq in-nuqqas li persuna tinstema’ twassal għall-annullament tad-deċiżjoni kkontestata.